
Előterjesztés
a Közgyűlés részére
Tisztelt Közgyűlés!
Budapest Főváros Kormányhivatala részéről dr. Pesti Imre kormánymegbízott – a Fővárosi Önkormányzat Főpolgármesterének címzett megkeresésében – kezdeményezte a Kossuth Lajos térre vonatkozóan a Budapest Főváros Településszerkezeti Tervéről szóló 1125/2005. (V. 25) Főv. Kgy. határozat (TSZT) és a Fővárosi Szabályozási Kerettervről szóló 46/1998. (X. 15.) Főv. Kgy. rendelet (FSZKT) módosítását, valamint megküldte a Budapest V. kerület, Belváros-Lipótváros Kerületi Városrendezési és Építési Szabályzatáról és Szabályozási Tervéről szóló többször módosított 29/2004. (VI. 04.) B-LÖ számú rendelet (B-LVSZ) módosítását a Fővárosi Közgyűlés egyetértési jogának gyakorlására. Mellékelte a Kossuth Lajos tér rekonstrukciójáról szóló 61/2011. (VII. 13.) számú Országgyűlési határozatot, valamint a módosítás indokoltságát alátámasztó hatástanulmányt.
A kulturális örökség védelméről szóló 2001. évi LXIV. törvényben foglaltak alapján a Kossuth Lajos tér kiemelt nemzeti emlékhely, így a vonatkozó településrendezési tervek módosítása során az épített környezet alakításáról és védelméről szóló 1997. évi LXXVIII. törvény (Étv.) 9/D. §-ban foglaltak szerint kell eljárni. Az Étv. 9/D. § (8) bekezdésének megfelelően a településrendezési eszközök módosítása egy összevont eljárásban kerül lefolytatásra, amely a 9/D. § (2) bekezdés b) pontja szerint az illetékes kormánymegbízott feladat- és hatáskörébe tartozik, a (3) bekezdésben foglaltak szerint Budapest Főváros Főpolgármestere az egyeztetési eljárásban érintettnek tekintendő.
Az Étv. 9/D. § (10) bekezdése alapján a településrendezési eszközök módosításának tervezete 15 napon belül a Fővárosi Közgyűlés elé terjesztendő, a (11) bekezdés alapján a módosítások az elfogadástól számított 10. napot követően hatályba léptethetők.
Az 1999. január 1-én hatályba lépett Budapest Településszerkezeti Terve, a Budapesti Városrendezési és Építési Keretszabályzat (BVKSZ), valamint a Fővárosi Szabályozási Keretterv (FSZKT), illetve a Kerületi Szabályozási Tervek (KSZT), Kerületi Városrendezési és Építési Szabályzatok (KVSZ) összhangjához szükséges követelményekről szóló 48/1998. (X.15.) Főv. Kgy. rendelet meghatározta a főváros területére készülő településrendezési eszközök (szabályzatok, szabályozási tervek, stb.) összhangjához szükséges követelményeket. 
A rendelet 7. § (1) bekezdése szerint “a Fővárosi Szabályozási Kerettervben megjelölt, kiemelt szabályozást igénylő összvárosi érdekű területekre (FSZT) vonatkozó, valamint új magasépítmény létesítését lehetővé tevő Kerületi Szabályozási Terv jóváhagyásához a Fővárosi Közgyűlés egyetértése szükséges”.
A helyi önkormányzatokról szóló 1990. évi LXV. tv. (a továbbiakban: Ötv.) 63/C. § (3) bekezdésében megjelenő egyetértési jog tartalmára vonatkozóan a fentiekben hivatkozott jogszabályi hely úgy fogalmaz, hogy “a Fővárosi Közgyűlés az egyetértési jogát az FSZT lehatárolású területeken az e rendelet 2. sz. mellékletében felsorolt fővárosi feladatok ellátásához szükséges szabályozási elemek biztosítása érdekében” gyakorolja. Az egyetértési jog tehát az Ötv. 63/A. §-ban meghatározott feladatokra, illetve az ezek ellátásához szükséges területekre terjed ki. 
A rendelet 7. § (2) bekezdése szerint a Világörökség területére vonatkozó Kerületi Szabályozási Terv jóváhagyásához szintén a Fővárosi Közgyűlés egyetértése szükséges, azonban a jogszabály rendelkezése alapján „a Fővárosi Önkormányzat e bekezdésben szabályozott egyetértési jogát az Ötv. 63/A. §-ban rögzített fővárosi önkormányzati feladatok ellátásának biztosítása érdekében a Főpolgármester gyakorolja”. A Fővárosi Önkormányzat Szervezeti és Működési Szabályzatáról szóló 55/2010. (XII. 09.) Főv. Kgy. rendelet 59. § (4) bekezdésében foglaltak szerint a Fővárosi Közgyűlés az átruházott hatáskört eseti jelleggel visszavonhatja, amely a módosítási javaslat egységes kezelése érdekében javasolt.
Fenti szabályozások összhangban állnak az épített környezet alakításáról és védelméről szóló 1997. évi LXXVIII. törvény (a továbbiakban: Étv.) 14. § (6) bekezdésében foglaltakkal, amely szerint “a kerületi szabályozási tervbe a kerületet érintő, a főváros szabályozási kerettervében szereplő szabályozási elemeket be kell építeni.”
A Budapest Főváros Településszerkezeti Tervéről szóló 1125/2005. (V. 25.) Főv. Kgy. számú határozat, a Fővárosi Szabályozási Kerettervről szóló 46/1998. (X. 15.) Főv. Kgy. rendelet, valamint a Budapesti Városrendezési és Építési Keretszabályzatról szóló 47/1998. (X. 15.) Főv. Kgy. rendelet módosítása 
Módosítási javaslat
A Kossuth Lajos tér rekonstrukciójáról szóló 61/2011. (VII. 13.) számú Országgyűlési határozatban foglaltak alapján a településrendezési eszközök módosításának célja „az Országgyűlés épületének előterében Magyarország alkotmányos főterének szerepét betöltő terület méltó kialakítása”. Ennek érdekében a felszíni parkolók megszüntetése, a kedvező elhelyezésű mélygarázs létesítése, a meglévő emlékhelyek és köztéri alkotások méltó környezetének kialakítása, a Parlament látogatóinak kulturált fogadásának kialakítása, továbbá a tér átfogó megújítása tervezett. A módosítás során a kitűzött célok között szerepel a tér nagyvonalú, elegáns rendezése érdekében az övezeti határvonalak megszüntetése mellett az aszfalttal burkolt felületek csökkentése, az értékes növényzet minél teljesebb megtartása, a zöldfelületek lehetséges növelése.
A határozat végrehajtása érdekében tanulmány készült, amely megállapítja, hogy a hatályos településrendezési tervek korlátozott módon teszik lehetővé a térrendezési tervek megfelelő elkészítését és megvalósítását, így a határozatban rögzített célok érdekében a tervek módosítása szükséges.
A településrendezési tervek módosítását alátámasztó hatástanulmányban foglaltak szerint a fenti célok megvalósítása érdekében a TSZT és az FSZKT Budapest V. kerület, Kossuth Lajos térre vonatkozó módosítása javasolt. A hatástanulmány javaslatai szerint a szabadabb tervezési konfigurációt is lehetővé tevő szabályozás kialakítása érdekében a TSZT-ben jelölt Zöldterületi besorolás, valamint az FSZKT-ban szereplő Z-KP és Z-FK keretövezetek törlésre kerülnek, ugyanakkor a zöldfelületi ellátottság megtartása érdekében az FSZKT keretövezeti tervlapján szöveges előírás rögzíti a tér területén biztosítandó zöldfelületi arányt.
Az előzetes elképzelések szerint a tér északi oldalára tervezett mélygarázs és látogatóközpont megvalósítása érdekében az ott található vízműkút és gépház megszüntetése szükséges, amelyhez az üzemeltető Fővárosi Vízművek Zrt. hozzájárult. Fentiekkel összhangban a Közép-Duna-völgyi Környezetvédelmi, Természetvédelmi és Vízügyi Felügyelőség hozzájárulása alapján a területet érintő hidrogeológiai védőterület törlése javasolt a TSZT és az FSZKT tervlapjairól, valamint a BVKSZ 7. számú mellékletéből.
A javaslat értékelése
Az egyeztetési-véleményezési eljárás során megállapításra került, hogy a TSZT és az FSZKT tervezett módosítása városrendezési szempontból indokolt, a tér egységes tervezése érdekében szükséges a zöldfelületek területi megkötésének fellazítása. A hatályos FSZKT az érintett területen Z-KP és Z-FK keretövezeteket jelöl. A hatástanulmányban foglaltak szerint a telken belül csak az egyes területrészek besorolása változik, a zöldfelületi arány megtartását a javasolt szöveges előírás biztosítja.
A tervezett módosítás előnye a tér egységes arculatának kialakításához megfelelően illeszkedő zöldfelületi rendszer létrehozásának lehetősége. A térbeli elrendezés kötöttségének feloldása tágabb keretet ad a tér részletes tervezése számára.
Egyetértési jog gyakorlása a Belváros-Lipótváros Kerületi Városrendezési és Építési Szabályzatáról és Szabályozási Tervéről szóló többször módosított 29/2004. (VI. 04.) B-LÖ számú rendelet módosításához
A Fővárosi Szabályozási Keretterv a tervezési területet FSZT jelű, kiemelt szabályozást igénylő összvárosi érdekű területként, valamint Világörökségi területként rögzíti, ezért a módosítás jóváhagyásához a bevezetésben már rögzítettek szerint Budapest Fővárosi Közgyűlésének egyetértése szükséges, amely egyetértési jogot a Közgyűlés - az Ötv. 63/A. §-ában rögzített - fővárosi feladatok ellátásához szükséges szabályozási elemek biztosítása érdekében gyakorolja.
Az előírt fővárosi feladatkörök közül tárgyi terv FSZT jelű és Világörökségi területeit a terület infrastrukturális és zöldfelületi ellátásának biztosítása és védelme érinti, figyelemmel a városkép alakítására.
A rendelet módosítása a TSZT és az FSZKT módosításával összhangban az alábbiakra terjed ki:
· A TSZT és az FSZKT módosítási javaslatával összhangban a Z-KP és Z-FK jelű övezetek törlése a szabályozási tervlapról, helyette „a Kossuth tér (hrsz:24893) területének legalább 25%-án zöldfelületet kell kialakítani” új szöveges elem feltüntetése, valamint a meghatározott arányú zöldfelület biztosítására kijelölt területrész lehatárolása. A rendelettervezet szövege szintén előírja a 25%-os zöldfelületi arány biztosítását, valamint azt, hogy „a Kossuth tér hármas térrendszerén belül (északi, déli és keleti) mindhárom térrész rendelkezzen zöldfelülettel”.
· A „megtartásra javasolt fasor” új szöveges elem feltüntetése az irányadó megtartandó fasor jelölés mellett a szabályozási tervlapon, amelyek a rendelettervezet szövege szerint „csak a Kossuth téri rekonstrukcióhoz készülő kertépítészeti terv favédelmi és fakivágási terve szerint vagy életveszély esetén véghatók ki”.
· Az Alkotmány utca látványtengelyében nem fásítható terület kijelölése.
· A terepszint alatti építési hely törlése a szabályozási tervlapról, helyette „a Kossuth tér alatt terepszint alatti építmény létesíthető a szükséges közműkiváltások figyelembevételével a vonatkozó 73.§ rendelkezései szerint” új szöveges elem feltüntetése. A rendelettervezetben a terepszint alatti beépítés részletes feltételeinek előírása.
· A rendelettervezetben terepszint alatt nyilvános illemhelyek és hozzá tartozó felszíni építmények létesítésének lehetővé tétele.
· A tér teljes területének gyalogos közterületként való kijelölésével az átmenő forgalom kizárása, amelyet a rendelettervezet szövege szerint „a Kossuth tér rekonstrukciója során ki kell alakítani”.
· A „villamos nyomvonal javasolt áthelyezési iránya” új szöveges elem feltüntetése a szabályozási tervlapon.
· Közterületen biztosítandó felszíni gyalogos kapcsolatok meghatározása a Duna és a Szabadság tér irányába, a rendelettervezetben előírva, hogy „a Kossuth Lajos tér és a Szabadság tér közötti vizuális kapcsolatot kövesse a két tér közötti gyalogos kapcsolat kialakítása, iránya”.
· A Közép-Duna-völgyi Környezetvédelmi, Természetvédelmi és Vízügyi Felügyelőség hozzájárulása alapján a fővárosi jelentőségű víznyerőhely védőterülete törlése a szabályozási tervlapról.
Az épített környezet alakításáról és védelméről szóló 1997. évi LXXVIII. törvény szerinti egyeztetési eljárás
Budapest Főváros Kormányhivatala részéről dr. Pesti Imre kormánymegbízott lefolytatta az épített környezet alakításáról és védelméről szóló 1997. évi LXXVIII. törvény (Étv.) 9/D. §-ában foglaltaknak megfelelően a módosítási javaslat véleményezési-egyeztetési eljárását, amelyben a Fővárosi Önkormányzat véleményezőként részt vett. Az Étv. 9/D. § (5) bekezdésében foglaltak szerint a módosításokról kialakított szakmai véleményét a Fővárosi Önkormányzat 2012. februárjában a FPH059/617-2/2012 számú levelével megküldte.
A Központi Településrendezési Tervtanács 2012. március 29-én megtartott ülésén a tervek módosításának szakmai véleményezése megtörtént, a Tervtanács a településrendezési eszközök módosítási javaslatait tartalmazó terveket elfogadásra javasolta.
Az Étv. 9/D. § (5) bekezdésében előírt véleményezési-egyeztetési eljárás során írásban érkezett, és a 2012. május 14-én megtartott egyeztető tárgyaláson szóban tett észrevételek tisztázásra kerültek, figyelembevételük alapján a hatástanulmány átdolgozása megtörtént. Az átdolgozott terveket Kormánymegbízott Úr megküldte Főpolgármester Úrnak a Fővárosi Közgyűlés elé terjesztésre, valamint a Fővárosi Közgyűlés egyetértési jogának gyakorlása érdekében.
A településrendezési eszközök módosításának közzétéle az ÉTV. 9/D. § (7) bekezdésében foglaltak alapján 2012. május 16-tól május 29-ig folyamatban van. A közzététel időtartama alatt beérkező észrevételekről a Fővárosi Közgyűlést tájékoztatni fogom.


Az Étv. 9/D. §-ában foglaltaknak megfelelően lefolytatott véleményezési-egyeztetési eljárás alapján a tárgyi TSZT, FSZKT és BVKSZ módosítást javaslom a Fővárosi Közgyűlés számára döntéshozatal céljából előterjeszteni.
A szerkezeti terv módosítás az előterjesztés 1. számú mellékletében szereplő határozat tervezet 1:10000 méretarányú térképmelléklete szerint javasolt.
A keretövezet-módosítás az előterjesztés 2. számú mellékletében szereplő rendelet tervezet 1:4000 méretarányú térképmelléklete szerint javasolt.
A keretszabályzat-módosítás az előterjesztés 3. számú mellékletében szereplő rendelet tervezet szerint javasolt.

A Főpolgármesteri Hivatal szakmailag érintett Főosztályainak észrevételei, illetve a lefolytatott egyeztetések alapján a  Városépítési Főosztály Városrendezési Osztálya összesített véleményben megállapítja, hogy a Belváros-Lipótváros Kerületi Városrendezési és Építési Szabályzatáról és Szabályozási Tervéről szóló többször módosított 29/2004. (VI. 04.) B-LÖ számú rendelet módosításának a 48/1998. (X. 15.) Főv. Kgy. rendelet 7. § (1) és (2) bekezdésében említett területeit érintő változtatások elfogadhatóak, azok a Budapest Főváros Településszerkezeti Terve, a Fővárosi Szabályozási Keretterv és a Budapesti Városrendezési és Építési Keretszabályzat módosítási javaslataival összhangban vannak.
Az egyetértési jog gyakorlását megalapozó jogszabályok értelmében - az előzményeket,  az Étv. 9/D. § szerinti véleményeket, a lefolytatott egyeztetéseket, valamint a főosztályi véleményeket összegezve és értékelve - a tárgyi, Belváros-Lipótváros Kerületi Városrendezési és Építési Szabályzatáról és Szabályozási Tervéről szóló többször módosított 29/2004. (VI. 04.) B-LÖ számú rendelet módosításának jóváhagyását támogatom.

Kérem a Fővárosi Közgyűlést a határozati javaslatok elfogadására!

Döntési javaslat
A Fővárosi Közgyűlés úgy dönt, hogy:

Jóváhagyja a Budapest V. kerület, Kossuth Lajos térre vonatkozóan, a 1125/2005. (V. 25.) Főv. Kgy. számú határozattal elfogadott Budapest Főváros Településszerkezeti Terve melékleteinek, a I. Funkcionális szerkezet, a II. Területfelhasználás, és a IV. A terület felhasználását veszélyeztető, illetőleg befolyásoló tényezők tervlapok módosítását  az 1. számú melléklet szerinti tartalommal.
határidő:	azonnal
felelős: 	főpolgármester

Megalkotja a Budapest V. kerület, Kossuth Lajos térre vonatkozó, a Fővárosi Szabályozási Kerettervről szóló 46/1998. (X. 15.) Főv. Kgy. számú rendelet módosításáról szóló ……./2012. (……….) önkormányzati rendeletét a 2. számú melléklet szerinti tartalommal.
határidő:	azonnal
felelős: 	főpolgármester

Megalkotja a Budapest V. kerület, Kossuth Lajos térre vonatkozó, a Budapesti Városrendezési és Építési Keretszabályzatról szóló 47/1998. (X. 15.) Főv. Kgy. számú rendelet módosításáról szóló ……./2012. (……….) önkormányzati rendeletét a 3. számú melléklet szerinti tartalommal.
határidő:	azonnal
felelős: 	főpolgármester

Felkéri a főpolgármestert, hogy az 1., 2. és 3. pontban szereplő módosítások fővárosi nyilvántartáson történő átvezetéséről gondoskodjon.
határidő:	a rendeletek hatályba lépésének napja
felelős: 	főpolgármester

A 48/1998. (X. 15.) sz. Főv. Kgy rendelet 7.§ (2) bekezdésében szabályozott, a főpolgármesterre átruházott egyetértési jog gyakorlásának hatáskörét a Fővárosi Önkormányzat Szervezeti és Működési Szabályzatáról szóló 55/2010. (XII. 09.) Főv. Kgy. rendelet 59. § (4) bekezdésében foglaltak alapján a Belváros-Lipótváros Kerületi Városrendezési és Építési Szabályzatáról és Szabályozási Tervéről szóló többször módosított 29/2004. (VI. 04.) B-LÖ számú rendelet módosítására vonatkozóan eseti jelleggel magához vonja.
határidő:	azonnal
felelős: 	főpolgármester

A 48/1998. (X. 15.) sz. Főv. Kgy rendelet 7.§ (1) és (2) bekezdésével összhangban a Belváros-Lipótváros Kerületi Városrendezési és Építési Szabályzatáról és Szabályozási Tervéről szóló többször módosított 29/2004. (VI. 04.) B-LÖ számú rendelet módosításával egyetért. 
határidő:	azonnal
felelős: 	főpolgármester

Felkéri a Főpolgármestert, hogy döntéséről Budapest Főváros Kormányhivatalát, valamint a Belváros-Lipótváros Budapest Főváros V. kerületi Önkormányzat Polgármesterét tájékoztassa.
határidő:	10 nap
felelős: 	főpolgármester

Határozathozatal módja:
A határozati javaslat 1., 4., 6. és 7. pontja egyszerű, 2., 3. és 5. pontja minősített szavazattöbbséget igényel.
Budapest, 2012. május „   ”
	

	Hutiray Gyula
főpolgármester-helyettes

	Láttam:

	Sárádi Kálmánné dr.
főjegyző








mellékletek:
TSZT módosítás tervezet 
(digitálisan: P: \ VarosEpFo \ Városrendezési Osztály \ varos \ V. Kossuth ter \ 1. TSZT módosítás tervezet)
FSZKT módosítás rendelet tervezet 
(digitálisan: P: \ VarosEpFo \ Városrendezési Osztály \ varos \ V. Kossuth ter \ 2. FSZKT módosítás rendelet tervezet)
BVKSZ módosítás rendelet tervezet 
(digitálisan: P: \ VarosEpFo \ Városrendezési Osztály \ varos \ V. Kossuth ter \ 3. BVKSZ módosítás rendelet tervezet)
BLVSZ módosítás rendelet tervezet 
(digitálisan: P: \ VarosEpFo \ Városrendezési Osztály \ varos \ V. Kossuth ter \ 4. BLVSZ módosítás rendelet tervezet)

